**A Magyar Hadtudományi Társaság**

**2021. évi pályázati felhívás**

A Magyar Hadtudományi Társaság pályázatot hirdet egyének vagy szerzői / kutatói kollektívák számára tanulmányok megírására.

A pályázat meghirdetésének célja a tudományos tevékenység és a kutatás ösztönzése, a hadtudomány iránt érdeklődők aktivizálása, publikálásra alkalmas, a gyakorlatban is hasznosítható anyagok készítése.

A pályázat keretében a következő kutatási témakörök feldolgozását ajánljuk:

 (1) Nemzetközi témák:

* Napjaink fegyveres konfliktusainak értékelése
* Többdimenziós hadviselés elméleti kérdései
* A haderő-fejlesztés nemzetközi példái és tendenciái
* A hibrid veszélyek, háborúk és hadműveletek jellegzetességei.
* A kiberhadviselés helye és szerepe a XXI. században
* Harci robotok alkalmazása a hadviselésben
* Új technológiák katonai alkalmazásának lehetőségei, a harcmező digitalizálása és automatizálása
* Űrhadviselés új kérdései
* Az amerikai biztonság- és védelempolitika változása az új elnökség alatt
* A NATO helyzete és feladatai 2030-ig
* Az EU közös biztonság- és védelempolitika lehetőségei az új hétéves finanszírozási rendszerben

(2) Hazai témák:

* A honvédelmi és haderőfejlesztési program értékelése
* A Honvédelmi Minisztérium dezintegrációja és a haderő irányítása
* Az új nemzeti biztonsági stratégia és nemzeti katonai stratégia értékelése
* A Magyar Honvédség Parancsnoksága működési tapasztalatai
* A magyarországi hadiipar fejlesztésének lehetőségei
* A Magyar Honvédség logisztikai támogatási rendszerének helyzete és fejlesztésének lehetőségei
* A befogadó nemzeti támogatás (BNT) magyarországi helyzete és fejlesztésének lehetőségei.
* Haditechnikai kutatás, fejlesztés és innováció lehetőségei a Magyar Honvédség modernizációjában
* A lakosság védelme különleges jogrendi helyzetekben
* Zrínyi Miklós munkásságának modern interpretációja és jelentősége
* Magyar műveleti tapasztalatok feldolgozása (Balkán, Afrika, Közel-Kelet és Ázsia)
* A katonai hivatás értéktartalma a 21. századi haderőben.
* A kognitív képességfejlesztés lehetőségei és tapasztalatai a Magyar Honvédségben.
* Koronavírus-válság: Kihívások és válaszok a Magyar Honvédségben

|  |
| --- |
| **A pályázatra kizárólag az MHTT 2021. évi pályázatára készített,****eredeti – ebben a formában máshol nem publikált, más pályázatra****be nem nyújtott – tanulmányokat várjuk.** |

A pályaművek terjedelme legfeljebb egy szerzői ív lehet.

Azokat a pályázatokat, amelyek nem felelnek meg a pályázati kiírásnak, a Társaság bírálat nélkül elutasítja.

A pályázat jeligés, ily módon a bírálati szakaszban, a pályamunkák elbírálásának végéig a pályázó (k) személye anonim.

Az MHTT pályázati díjai (bruttó):

**I. díj − 80 ezer forint,**

**II. díj − 60 ezer forint,**

**III. díj − 40 ezer forint.**

A beérkezett pályamunkáknak legfeljebb fele díjazható, a díjak megoszthatók. Az Elnökség egyes kiemelkedő alkotásokat **különdíjban** (30 ezer forint) részesíthet.

A pályamunkák beadási határideje (postabélyegző alapján): **2021. október 15.**

A jeligével ellátott pályamunkákat két nyomtatott példányban és egy elektronikus adathordozón (CD-n) kell postai úton beküldeni, vagy eljuttatni a Magyar Hadtudományi Társaság titkárságára (1101. Bp., Hungária krt. 9−11. vagy  1581. Budapest Pf.: 15.).

A pályázathoz csatolni kell egy zárt borítékot, amelyen kívül fel kell tüntetni a jeligét, belül pedig a szerzőre vonatkozó adatokat (név, tudományos fokozat, születési hely és idő, anyja neve, lakcím vagy a szolgálati hely postacíme, a szerző e-mail címe és telefonszáma, adószám, TAJ-szám, nyugdíjas törzsszám, átutalási számlaszám).

A pályaműveket az Elnökség által felkért két-két szakértő bírálja el, amelynek alapján szakmai zsűri alakítja ki a pályázati sorrendet. A díjazásról az MHTT elnöksége dönt.

A díjazott pályázatok felhasználásáról a pályázati felhívás kiírója dönt. A pályamunkákat az MHTT megküldi az érintett/érdekelt szervezeteknek, szerveknek hasznosításra.

A színvonalas pályázatokat a szerzővel (szerzőkkel) egyetértésben a díjazástól függetlenül (amennyiben szükséges, átdolgozás után) a Hadtudomány című folyóiratban megjelentetjük.

A pályázat kiírásának feltételeit, a pályázati rendszer célját és más, szükséges tudnivalókat az MHTT Elnöksége által 2014. június 13-án jóváhagyott

*A Magyar Hadtudományi Társaság Pályázat kiírásának rendje* című dokumentum (<http://www.mhtt.eu/files/2014/PALYAZATOK_RENDJE_2014.pdf>) tartalmazza.

Budapest, 2021.március 09-én

 MHTT Elnökség